LyaChiwana, March 21
Mazu enyi eji kulahanga washiwashi.—Samu 147:15.
Makumbi ano Yehova eji kututwaminyinanga kuzachisa Mazu enyi Mbimbiliya. “Mazu enyi eji kulahanga washiwashi,” kulumbununa nge eji kutukafwanga halwola lwakutamo. Achishinganyekenu omu munanganyala hakutanga Mbimbiliya, namikanda yakuli “ndungo wakushishika wakuzangama,” nahakutala jivindiyo jaha JW Broadcasting, nahakuyanga hakeyala ya jw.org, nahakuhanjikanga natulama muchikungulwilo nahakulikata navandumbwenu. (Mateu 24:45) Chikupu vene munamono ngwenu Yehova ali nakutukafwa washiwashi. Muka-kwimba jisamu atachikijile ngwenyi Kalunga asakwile vaIsalele kupwa vatu jenyi. Vakiko kaha ahanyine “mazu enyi” ‘najindongi jenyi namazu enyi akuyula.’ (Samu 147:19, 20) Makumbi ano, yetu kaha twatokwa kutuvulukila halijina lyaKalunga. Kutachikiza Yehova nakukavangiza Mazu enyi mukuyoya chetu chatukafwa tupwenga nausoko wamwaza nayikiye. Ngana mwamuka-kusoneka Samu 147, kutala nayenu muli navyuma vyakumilingisa mulikuwe ngwenu “Mwalisenunga Ya,” nakukafwako veka valingenga mwomumwe tahi? w17.07 20 ¶15-16; 21 ¶18
LyaChitanu, March 22
Kakweshi mutu ali nakuzata mulimo wauswalale mwalingisa mumilimo yakusekasanako. Keshi kulinga ngochoko mangana evwise kuwaha uze amusonekesele uswalale.—Chimo. 2, 2:4.
Vaka-kukavangiza Yesu makumbi ano veji kukilikitanga kweseka noho hakumina ngolo javo mangana vakavangize mazu aPaulu ali muchisoneka chalelo. Havatu kana hatwama navaka-kwambulula vaze vazata mulimo washimbu yosena vakuhambakana hamiliyoni yimwe. Veji kukilikitanga mangana vahonese muchima wakufwila luheto hakwanuka mazu akwamba ngwavo: ‘Ou mwalevana napu ndungo kuli ou mwamulevanyisa.’ (Vishi. 22:7) Satana asaka tuzachise lwola lwetu lwosena nangolo jetu tufwile luheto lwamuno mukaye. Vyuma vimwe tweji kusakulanga vinahase kutwingisa mumikuli. Chakutalilaho, vatu veji kutambulanga jiloni mangana vatunge jizuvo, nakufweta kumashikola, nakulanda jiminyau, nakulinga vifupawenga vyakukomwesa. Echi cheji kuvasezanga mumikuli yayinene. Oloze etu tweji kusololanga mangana hakwashiwisa chiyoyelo chetu nakuhona kwingila mumikuli nakukehesako vyakulandalanda. Kulinga ngocho cheji kutukafwanga tuzachile Kalunga mukulihehwa.—Chimo. 1, 6:10. w17.07 10 ¶13
LyaSateli, March 23
Ngwamona jindongi jakufuma kuli ove josena kupwa jakwoloka. Ngwahunga jijila jamakuli josena.—Samu 119:128.
Yehova apwa Muka-kuyula wakutamo mwilu nahamavu. Eji kuyulanga mukwoloka. Ambile ngwenyi: “Ami yami Yehova, Ou eji kusololanga zangi yakwilila, nachiyulo, nakwoloka hamavu. Mwomwo ngwazanga vyuma kana.” (Yele. 9:24) Chiyulo chenyi kachapendamina hamukanda wajishimbi vasoneka kuvatu vakuhona kukupukako. Oloze chapendamina hajishimbi jenyi ivene jize ahana vatu vajikavangizenga. “Litanda [lyenyi] valitungila hakwoloka nachiyulo,” ngocho tunahase kufwelela ngwetu jishimbi jenyi, najindongi jenyi navyuma eji kulinganga vyapwa vyakwoloka. (Samu 89:14) Oloze Satana kahashile kuneha chiyulo chamwaza mukayeko numba tuhu eji kuvangijikilanga Yehova ngwenyi katamo kuyulako. w17.06 28 ¶5
nya_Latn cjk_Latn cjk_Latn nya_Latn cjk_Latn cjk_Latn sot_Latn cjk_Latn cjk_Latn